เงินบาททรงตัว ขณะรอผลโหวตรัฐสภากรีซ-แถลงประธานเฟด
ค่าเงินบาทปิดตลาดเย็นนี้ (15 ก.ค.) ที่ระดับ 34.07/09 บาท/ดอลลาร์ จากช่วงเช้าที่เปิดตลาดที่ระดับ 34.05/07 บาท/ดอลลาร์
15 ก.ค. 2558

นักบริหารเงิน เปิดเผยถึงค่าเงินบาทปิดตลาดเย็นนี้ (15 ก.ค.) ที่ระดับ 34.07/09 บาท/ดอลลาร์ จากช่วงเช้าที่เปิดตลาดที่ระดับ 34.05/07 บาท/ดอลลาร์
วันนี้เงินบาทยังเคลื่อนไหวไม่มากนัก เนื่องจากตลาดรอผลการลงคะแนนเสียงของที่ประชุมรัฐสภากรีซคืนนี้ว่าจะอนุมัติร่างกฎหมายซึ่งได้มีการระบุแผนการปฏิรูปเศรษฐกิจชุดใหม่หรือไม่ ขณะเดียวกันนักลงทุนยังติดตามการแถลงนโยบายการเงินรอบครึ่งปีของนางเจนเน็ต เยลเลน ประธานธนาคารกลางสหรัฐ (FED) ต่อสภาคองเกรส เพื่อหาสัญญาณการปรับขึ้นดอกเบี้ยนโยบายของสหรัฐ
“วันนี้บาทแกว่งแคบๆ ไม่เคลื่อนไหวมาก เป็นเพียงแรงซื้อขายในตลาดตามปกติ เพราะตลาดรอผลประชุมรัฐสภากรีซ รวมทั้งรอฟังการแถลงนโยบายการเงินรอบครึ่งปีของนางเจนเน็ต ต่อสภาคองเกรสด้วย” นักบริหารเงินกล่าว ขณะที่คาดว่าพรุ่งนี้เงินบาทจะเคลื่อนไหวที่ระดับ 34.00-34.15 บาท/ดอลลาร์
 
ที่มา: สำนักข่าวอินโฟเควสท์